Sakon Jagora Ga Sayyid Nasrullah Bayan Musayan Fursunoni Tsakanin Hizbullah da H.K.Isra'ila
Maudhu'i: Fassarar Sakon Jagoran Juyin Juya Hali IMAM KHAMENE'I (H) Ga Sayyid Hasan Nasrullah Saboda Nasarar 'Yanto Fursunoni Musulmi Daga Hannun Yahudawa.
Kwanan Wata: 29 Janairu 2004
Shimfida:Bayan nasarar da kungiyar Hizbullah ta kasar Labanon ta samu na tilasta wa jami'an haramtacciyar kasar Isra'ila sako fursunonin yaki 'yan gwagwarmayar da take rike da su daga kasashen Labanon, Palastinu, Sudan da Libya, a musayan fursunonin da aka yi tsakanin bangarorin biyu a ranar Alhamis 29 ga watan Janairun 2004, Jagoran Juyin Juya Halin Musulunci Imam Khamene'i (h) ya aike wa shugaban kungiyar Hizbullah din Sayyid Hasan Nasrullah sakon taya shi murna da sauran al'umman musulmi kan wannan nasara da aka samu. Abin da ke biye fassara ce ta wannan sako:
Mai Girma Hujjatul Islam Sayyid Hasan Nasrullah (Allah Ya Tsawaita Rayuwarsa)
Ina taya ka da dukkan madaukakan Mujahidan (kungiyar) Hizbullah ta kasar Labanon, iyalan fursunonin da aka sako da kuma al'ummar kasashen Labanon da Palastinu murnar nasarar da gwarazan dakarun Hizbullah na kasar Labanon suka samu wajen 'yanto darurrukan 'ya'yan Musulunci daga hannun azzaluman yahudan sahyoniya 'yan kaka-gida, sannan kuma ina mika sallama da fatan alheri ga daya bayan daya daga cikin wadannan 'yan'uwa da abokan gaba suka gagara samar da wani gibi cikin imaninsu duk kuwa da irin matsin lamba da azabtarwa irin ta abokan gaba.
Hakika wannan wata jarabawa ce mai girman gaske da ta tabbatar da rashin nasara ga gwamnatin sharri ta yahudawan sahyoniya a gaban nufi mai karfi da imanin Mujahidai a tafarkin Allah da fuskar al'ummar musulmi, kuma hakan ya kara wa azama da fatan matasan musulmi wadanda suka yi amanna da alkawarin Ubangiji ba Ya saba shi karfi da ci gaba da wannan tafarki na gwagwarmaya.
Ina rokon Allah Madaukakin Sarki da ya ba wa jaruman al'ummomin kasashen Palastinu da Labanon nasara da kuma sako sauran fursunonin Hizbullah (da suke hannun 'yan mamaya), sannan kuma Ya kara maka lafiya da tsawon rai, Ya kai dan'uwa mai girma.
29/01/2004.